text: Studietur midt i en sparetid vækker harme
  11 februar 2015 kl. 06.32
  Selvom Region Syddanmark kan stå overfor nye besparelser på sundhedsområdet, så planlægger politikerne en studietur til Canada. Pris 20.000 pr. person.
  Både Liberal Alliance og Enhedslisten kritiserer nu, at Sundhedssamordningsudvalget i Region Syddanmark skal en uge til Canada for at søge ny inspiration. Det skriver JydskeVestkysten i dag.
  -Man bør behandle borgernes penge meget mere respektfuldt, siger Marianne Mørk Mathiesen fra Liberal Alliance. Hun stemte som det eneste udvalgsmedlem nej til turen.
  Senere har også Vibeke Syppli Enrum fra Enhedslisten valgt ikke at bakke op om indstillingen til turen, der skal behandles i regionsrådet 23. februar.
  Formanden for udvalget Bo Libergren fra Venstre afviser dog kritikken og understreger, at det er vigtigt at få viden udefra.
  Region Syddanmark vedtog i efteråret 2014 en større spareplan til 120 millioner kroner. Samtidig skal der effektiviseres med to procent årligt.
  